In nomine sancte et individue Trinitatis, amen. Philippus, sancta Dei gratia Francorum rex. Noverint universi, presentes pariter et futuri, quod Petrus, comes Tornodori et Altisiodori, inhibuerat burgensibus nostris parisiensibus ne exhonerarent salem suum apud Altisiodorum. In hoc autem nobis et ipsis burgensibus injuriatus fuerat. Postquam vero cognovit excessum suum, permisit et concessit burgensibus parisiensibus, ut in perpetuum exhonerent salem suum apud Altisiodorum, eo modo et iisdem consuetudinibus quibus solebant in tempore genitoris nostri felicis memorie, regis quondam Ludovici, et in tempore Guidonis, comitis. Nos quoque, ad petitionem predicti Petri comitis, id confirmamus. Quod ut perpetuum robur obtineat, presentem paginam sigilli nostri auctoritate, et regii nominis karactere inferius annotato, precipimus confirmari. Actum apud Loriacum, anno Incarnationis Domini millesimo ducentesimo, regni nostri anno vigesimo primo; astantibus in palacio nostro quorum nomina supposita sunt et signa: dapifero nullo; Signum Guidonis, buticularii; S. Mathei, camerarii; S. Droconis, buticularii; Data, vacante cancellaria.